U-I-211/98
Natisni
Opravilna št.:
U-I-211/98
Datum odločitve:
28. 5. 1998
Objavljeno:
OdlUS VII. 96
ECLI:
ECLI:SI:USRS:1998:U.I.211.98
Akt:
Zakon o spremembah in dopolnitvah Zakona o sodnih taksah (Uradni list RS, št. 20/98) (ZST-G)
Izrek:
Pobuda Jožeta Dolharja za začetek postopka za oceno ustavnosti Zakona o spremembah in dopolnitvah Zakona o sodnih taksah se zavrže.
Evidenčni stavek:
Ker pobudnik ni izkazal, da izpodbijane določbe posegajo v njegov pravni položaj, ne obstoja procesna predpostavka za začetek postopka za oceno njihove ustavnosti.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jože Dolhar, Kranj
Datum vloge:
19. 5. 1998
Vrsta odločitve:
sklep
Vrsta rešitve:
zavrženje
Dokument:
US18947
Dokument v PDF obliki:
U-I-211-98.pdf
116 KB
Prenesite datoteko
U-I-211/98
28.5.1998
S K L E P
Ustavno sodišče je v postopku za preizkus pobude Jožeta Dolharja iz Kranja na seji dne 28. maja 1998
s k l e n i l o:
Pobuda Jožeta Dolharja za začetek postopka za oceno ustavnosti Zakona o spremembah in dopolnitvah Zakona o sodnih taksah (Uradni list RS, št. 20/98) se zavrže.
O b r a z l o ž i t e v
1. Pobudnik s pobudo, vloženo dne 18.5.1998, izpodbija v izreku tega sklepa navedeni zakon (v nadaljevanju: ZST-G). Meni, da so izpodbijane določbe v nasprotju s 5. in 22. členom Ustave ter z določbami 25. in 26. člena Zakona o varstvu potrošnikov. Svoj pravni interes za vložitev pobude utemeljuje s predložitvijo dveh opominov za plačilo sodne takse, ki jih je prejel od Okrajnega sodišča v Kranju dne 24.3.1998 in od Upravnega sodišča Republike Slovenije dne 25.3.1998.
2. Po določbi prvega odstavka 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko da vsakdo pisno pobudo za začetek postopka, če izkaže svoj pravni interes. Ta je po določbi drugega odstavka tega člena podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj.
3. Pobudnik izpodbija vse določbe ZST-G. Iz sodnih opominov, ki jih je predložil, je razvidno, da ga je Okrajno sodišče v Kranju pozvalo k plačilu sodne takse za sklep o predlogu za vrnitev v prejšnje stanje in mu odmerilo tudi sodno takso po tarifni številki 37 Zakona o sodnih taksah (Uradni list SRS, št. 1/90 in Uradni list RS, št. 14/91 - v nadaljevanju: ZST). Tretji odstavek tarifne številke 1 ZST, po katerem se odmerja sodna taksa za predlog za vrnitev v prejšnje stanje, z določbami ZST-G ni bil spremenjen. Spremenjena je bila tarifna številka 37 ZST, vendar je iz odmere sodne takse razvidno, da je očitno pobudnikova obveznost za plačilo sodne takse nastala pred uveljavitvijo ZST-G (prvi odstavek 9. člena ZST-G) in je bila torej pobudniku sodna taksa odmerjena po dotedanjih predpisih. Iz opomina Upravnega sodišča je razvidno, da je bila pobudniku odmerjena sodna taksa za tožbo v upravnem sporu v višini 4.050 SIT. To pa je prav tako sodna taksa po določbi tarifne številke 27 ZST in ne po določbi 8. člena ZST- G, s katero je bil prvi odstavek tarifne številke 27 spremenjen tako, da znaša sodna taksa za tožbo v upravnem sporu 1.500 točk ali 20.250 SIT po vrednosti točke 13,50 SIT (Uradni list RS, št. 22/97).
4. Pobudnik bi izkazal pravni interes za izpodbijanje posamezne določbe ZST-G, če bi mu bila sodna taksa na podlagi nje tudi odmerjena. Kakor je razvidno iz povedanega, sta bili pobudniku v obeh primerih sodni taksi odmerjeni po predpisih, ki so veljali do uveljavitve ZST-G. Določbe ZST-G torej v ničemer ne posegajo v pobudnikov pravni položaj in pobudnik ne izkazuje pravnega interesa za začetek postopka za oceno ustavnosti. Zato je Ustavno sodišče pobudo zavrglo.
5. Ustavno sodišče je ta sklep sprejelo na podlagi 25. člena ZUstS v sestavi: namestnik predsednika mag. Matevž Krivic ter sodnici in sodniki dr. Miroslava - Geč - Korošec, dr. Peter Jambrek, dr. Tone Jerovšek, Franc Testen, dr. Lojze Ude, dr. Dragica Wedam - Lukić in dr. Boštjan M. Zupančič. Sklep je sprejelo soglasno.
Namestnik predsednika
mag. Matevž Krivic